Viskupič, Marián, poslanec NR SR (2022-09-21):
Pán predsedajúci, ďakujem pekne za slovo. Vážené pani kolegyne, páni kolegovia, rozmýšľam, ako začať. Niekedy asi aj ten najlepší nápad zle zrealizovaný a v zlom čase uplatnený, spôsobí viac škody ako úžitku. A myslím si, že toto je presne ten prípad, tie voľnočasové poukazy sú presne ten prípad tohto. Ja sa len vrátim k tomu, čo sme my stále hovorili, a ono sa to stále viac ukazuje, proste bolo to prijaté znásilnením legislatívneho procesu. Proste je to špeciálne, táto časť, ktorú teraz riešime, voľnočasové poukazy, je ťažko vykonateľná, úplne zle koncipovaná a je v rozpore minimálne s ôsmimi ďalšími zákonmi. Dobre, dnes tu ladíme nejaké detaily, ale to nás ani, ani z ďaleka nejak neposúva k takej tej, tej reálnej realizácii toho, toho vykonania. A v podstate tu sa ten kruh už uzavrel. Pretože tak ako som sa aj pýtal vo faktickej už pána predkladateľa, veď tu už teda minister financií alebo neviem, či nie priamo koniec koncov pán premiér povedali, že sa to teda posúva, že teda to vykonanie sa, hovorme v podstate asi aj ruší, ale dobre, posúva sa za rok, za rok 2024. A teda, čo by akoby bolo toto, že fajn, lebo teda okej, tak dobre, robia sa aj chyby, priznalo sa to, že je to ťažko zrealizovateľné, a teda zároveň tá situácia tiež má dynamiku a vyvíja sa, a tých cca 500 miliónov, ktoré by to mali, by malo stáť, je skutočne veľmi dôležité, aby boli využité nikde inde, kde to skutočne bude pomáhať práve tým zraniteľným. Čiže potiaľto by to akoby bolo dobré, tie slová. No druhá vec je to, čo sme tu ale počuli včera od pána ministra financií, ktorý teda hneď tým peniazom našiel teda ďalšie využitie. Áno, pre deti, jasné, vyplácanie priamo. Však je v tej podmnožine detí nejaké množstvo detí, ktorí to potrebujú, ktorým to jasne pomôže. Ale sú to všetky deti? A už len tým sa tá efektivita stráca. A ja sa zasa vrátim, že včera alebo dnes rektori vysokých škôl hovoria, že uzavrú semester 17. 11., lebo nemajú peniaze na základnú prevádzku, na kúrenie, svietenie a ďalšie základné veci. Základné a stredné školstvo konečne po mesiacoch ešte nášho ministra Braňa Gröhlinga, ktorý ix-krát a proste už prosil, ja to poviem, že prosil na ministerstve financií, aby boli poslané financie. Tak dobre, slávnostne, myslím, včera bolo poslaných 30 miliónov na teda sanovanie zvýšených nákladov na energiu. A tak zas na základe takýchto problémov, že tie školy nám hlásia, že nebudú učiť, to základné, že učiť proste tú povinnú školskú dochádzku. To nám sa normálne, že rozpadá pod rukami a stále s tou zarputilosťou a tvrdohlavosťou tu ideme riešiť tých 500 miliónov cca, ktoré to bude rok stáť, dávať na, na krúžky. Hej? Teraz to ešte zasa prepojím s celým tým balíčkom. Aj tých 500 miliónov, čo tu rozprával včera minister financií teda, ako je teda dobrý ten daňový bonus. Veď je. Ale B) je čo? Tie peniaze komu budú chýbať? Obciam. To nie je zo štátneho rozpočtu. Tie isté peniaze, o ktorých sa tu pán minister financií chváli, ako ich rozdá všetkým deťom, aj tým, čo teda vedia bez toho vyžiť. Moje deti vedia bez toho vyžiť bez problémov. To proste bude chýbať obciam. A teraz zasa čo spraví obec? No obec spraví vlastne, keď tie peniaze im budú chýbať, to je jasné. Obce vedia, že teda tie peniaze by mali dostať deti formou voľnočasových poukazov, no a keď sa teraz obec bude mať pozrieť na to, čo teda zruší, no veď tie obce poskytovali tým deťom vlastne to voľnočasové vyžitie. Kopu tých krúžkov bolo či už priamo školy, čo sú vlastne obce alebo teda povedzme aj obce formou športové kluby, čo ja viem čo, no, oni povedia to, že aha, zobrali nám peniaze, práve toto prestaneme financovať. Veď tie deti majú tie poukazy, veď možno nech to zaplatia z toho. Ale peniaze boli zobraté, poukazy aj tak nebudú, a potom ešte je ďalšia vec, že tie deti si možno zaplatia ten krúžok, ale už nie tú údržbu štadióna, už tie všetky energie. Čiže toto aj pri tej najlepšej vôli ja nijakovsky nespochybňujem dobrú vôľu kohokoľvek z OĽANO, kto to vymyslel. Ale to spôsobí viacej škôd ako úžitku. Toto si, prosím, treba uvedomiť a fakt radšej, radšej z kratšej cesty. Aj dnes sme tu prijali kopu zákonov, sociálnych, ktoré sú veľmi potrebné, áno, pomáhajú presne tým najzraniteľnejším, ťažko zdravotne postihnutým, je to potrebné. Ale zároveň treba povedať, že to sú náklady alebo teda výdavky štátneho rozpočtu a my musíme hľadať aj cesty, kde ich znovu šetriť. Ako pamätáte si, to je ministerstvo krúžkov. To bolo normálne v dôvodovej správe 500 nových zamestnancov alebo 500 zamestnancov na finančnej správe, ktorí to budú urgovať. Celá tá registeraplikácia, všetko to bude stáť ďalšie, ďalšie, ďalšie peniaze. Jednoducho keď toto sa bude robiť, tak ten štát sa dostane do stavu, že my tu môžeme prijať čokoľvek, akékoľvek dobré zákony, ale nebude ich čím zaplatiť. A toto si, toto si treba uvedomiť. Normálne čo je na tom si priznať, že toto, toto proste sa jednoducho nepodarilo, zrušiť to celé a tých 500 miliónov fakt použiť tam, kde to najviac teraz hrozí? Už teda keď sme ich našli. A ešte čarovné je to, že keď si pozrieme hneď, teda jednou z prvých vetičiek je, že teda tento zákon nemá vplyv na rozpočet verejnej správy. No nemá, je to záplata, ale férové je povedať, že má, no to je tých 500 miliónov, ktoré sa tu prijali minule a proste tie niekde budú chýbať, ako som už viackrát povedal. Takže ja stále, stále apelujem, že nie je žiadna šanca toto sfunkčniť. Už ten koncept je zlý. Veľa tých ďalších vecí nefunguje. Ja teda už sa teraz obraciam na koalíciu, aby to skutočne povedali, že sa to ruší, čo podľa mňa teda už akoby aj povedané bolo, a teda ten druhý apel je, že tým, že sa to zruší, sa teda nejaké peniaze uvoľnia a tým treba nájsť efektívne a zmysluplné využitie. Nie ich znova priamo rozdeliť všetkým deťom, že teda ešte zvýšiť, či už teda detské prídavky, alebo, alebo teda aj daňový bonus. Proste to, to nie je efektívne využitie. Ja to zopakujem ešte raz. Áno, je tam podmnožina detí, ktoré to potrebujú, ktoré ich, tie peniaze musia dostať, ale nie všetci. Takže toľkoto som asi chcel povedať. Aha, možno ešte už len akoby, keď už som sa teda bavil o tej byrokracii, hej, to, jedna vec je, byrokracia stojí peniaze, to sme si už povedali, tých 500 zamestnancov na finančnej správe bude stáť obrovské peniaze, ale potom už aj keď sa niečo vyrába, tak všetko by to malo fungovať a byť urobené tak, aby to bolo zmysluplné a funkčné. Dnes my nie sme, a to je ale dobré, my nie sme na, na zelenej lúke, že teda nič nefunguje. Veď či už tie školy alebo tie obce, alebo teda aj rôzne občianske združenia poskytujú kopu či už kultúrneho, športového využitia pre deti a teda ide to do nejakej miery skutočne aj bez tej zasa nejakej mobilnej aplikácie, ktorá to skôr akoby urobí nemožným. Ja len si tuná si prečítam k bodu 6, čo je: „Oprávnená osoba je povinná vyznačiť účasť dieťaťa na každej voľnočasovej aktivite, na ktorej sa dieťa zúčastnilo a ohodnotiť jej kvalitu.“ Okej. „Pokiaľ tak neurobí do siedmich kalendárnych dní, po uplynutí tejto lehoty nemôže nakladať s kontom dieťaťa a zároveň sa dieťa nebude môcť zúčastniť nasledujúcich voľnočasových aktivít objednaných prostredníctvom aplikácie.“ Ľudia, kto máte deti, viete, že ten edupage, to pípa do nemlátom. Ja sa teším, že mám manželku, ktorá to pípanie proste rieši, lebo však za každým tým pípnutím je nejaká aktivita, ktorú treba urobiť, a, a toto je zasa ďalšie. Tak keď si ten rodič nenájde teda sedem dní čas, aby teda niekde odklikol, že teda tá aktivita bola a bola dobrá, tak ten ďalší týždeň to jeho dieťa sa jej nezúčastní. Ale to on ho tam vlastne spokojne akoby odvezie, že teda bude mať, ja neviem, športový krúžok a tam mu namiesto, aby mu dali loptu a hrali, ako to funguje dneska, povedia, že ´oh sorry´, nedá sa, ja porušujem zákon, ja ťa musím poslať preč, že normálne že toto nemôžeme takto robiť veci ani v normálnych časoch. Ale prosím, nie v časoch, keď nám stále stúpajú výdavky, lebo musíme zvyšovať platy aj verejným, aj štátnym zamestnancom. Ale my nemáme tie peniaze na to, aby sme ich mali stále viac a stále lepšie zaplatených a aby hodnotili a riešili takto zlé a byrokraticky vymyslené veci. Ďakujem pekne za pozornosť.